ბიორიოლიოხი
ბიორიოლიოხი (რუს. Бёрёлёх, ქვემო წელზე ელონი) — მდინარე რუსეთში, იაკუტიაში (სახაში); მდ. ინდიგირკის მარცხენა შენაკადი. სიგრძე 754 კმ, აუზის ფართობი 17 ათ. კმ². წამოიქმნება მდინარეების ჩამიგა-ოკატინისა და კემელკან-ოკატის შეერთებით (სათავეს იღებენ პოლოუსის ჭიუხზე). მიედინება იანა-ინდიგირკის დაბლობზე. ძირითადი შენაკადებია: ულახან-კილახი/ტიიტი, სელგანახი, არი-მასი (მარჯვენა), უესე-კილახი (მარცხენა). იკვებება თოვლის, წვიმისა და მინაყინების წყლით. წყალმოვარდნა იცის ივლის-აგვისტოში. წყლის საშუალო წლიური ხარჯი შესართავში დაახლ. 80 მ³/წმ-ია. გაყინულია ოქტომბრიდან მაისის შუა რიცხვებამდე. ზამთარში იყინება ფსკერამდე. მდინარის აუზში 9 ათასზე მეტი ტბაა საერთო ფართობით 1,6 ათ. კმ².